Wes-Kaapse DA verwerp raskaartAlan Winde (Foto: ANA) Die Wes-Kaapse DA het die raskaart wat die party se provinsiale leier probeer speel het verwerp en Alan Winde aangewys as Wes-Kaapse DA-premierskandidaat vir aanstaande jaar se verkiesing. “Dit was moeilik, en daar is baie bloed op die tapyt, maar ons het die ras-aanslag afgeweer en die regte besluit geneem. Nie-rassigheid en meriete het gewen,” het een prominente DA-leier ná die aankondiging van Winde se naam verduidelik. Hy het verwys na die Wes-Kaapse provinsiale leier van die DA, Bonginkosi Madikizela, se pogings om die twee topkandidate vir die premierskandidaat-posisie, Winde en David Maynier, op grond van ras uit te knikker met sy beswaar dat hulle nie die kandidaat kan wees nie omdat hulle wit mans is. As Madikizela se plan geslaag het, sou hyself die premierskandidaat gewees het, al het hy swakker as Winde en Maynier in die nominasieproses gevaar. Sy plan is egter gefnuik en het dus misluk. Winde is ’n sakeman van Knysna wat sedert 1999 (toe hy namens die DP verkies is) in die provinsiale wetgewer dien. Hy het in 2009, met die DA se bewindsoorname, LUR vir ekonomiese geleenthede geword, wat hom aan die voorpunt van die suksesvolle provinsiale werkskeppingsprogram geplaas het. Sedert 2014 behartig hy bykomend ook die landbou-portefeulje in die provinsiale regering, wat aan hom ’n stewige staanplek onder plattelandse Wes-Kaapse kiesers gee. Met die aankondiging van Winde as premierskandidaat en Dan Plato as burgemeesterskandidaat het die DA twee van die gewildste en mees stabiele Wes-Kaapse politici in die provinsie se twee belangrikste uitvoerende poste geplaas, en verseker dat Afrikaans as taal sy plek in die provinsie sal volstaan: Winde se Afrikaans is puik en Plato is ’n moedertaalspreker van Afrikaans.